Id-Deċiżjoni tal-Kummissjoni
tat-30 ta’ Ġunju 1993
li tistabbilixxi kondizzjonijiet speċjali li jirregolaw l-importazzjonijiet ta’ prodotti tas-sajd li joriġinaw fiċ-Ċili
(93/436/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l- Komunità Ekonomika Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tistabbilixxi kondizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], u b’mod partikolari l-Artikolu 11 tiegħu,
Billi grupp ta’ esperti tal-Kummissjoni kkonduċew żjara ta’ spezzjoni fiċ-Ċili biex jivverifikaw il-kondizzjonijiet li taħthom il-prodotti tas-sajd huma prodotti, maħżuna u mibgħuta lill-Komunità;
Billi d-disposizzjonijiet tal-leġislazzjoni taċ-Ċili dwar l-ispezzjoni tas-saħħa u l-monitoraġġ tal-prodotti tas-sajd jistgħu jiġu kkunsidrati ekwivalenti għal dawk stabbiliti fid-Direttiva 91/493/KEE;
Billi s-Servicio nacional de Pesca, (Sernap) l-awtorità kompetenti taċ-Ċile, u d-dipartiment ‘Sanidad pesquera’, huma kapaċi effettivament li jivverifikaw l-applikazzjoni tal-liġijiet fis-seħħ;
Billi l-proċedura biex jiġi akkwistat iċ-ċertifikat tas-saħħa msemmi fl-Artikolu 11(4) a tad-Direttiva 91/493/KEE għandha wkoll tkopri d-definizzjoni ta’ ċertifikat mudell, il-ħtiġiet minimi li jirrigwardaw il-lingwa(i) li fihom għandu jiġi abbozzat u l-kwalifiki tal-persuna fis-setgħa li tiffirmah;
Billi, skond l-Artikolu 11(4)(b) tad-Direttiva 91/493/KEE, għandha tiġi mwaħħla marka mal-pakketti tal-prodotti tas-sajd li tagħti l-isem tal-pajjiż terz u n-numru ta’ l-approvazzjoni ta’ l-istabbiliment ta’ l-oriġini jew tal-bastiment tal-fabbrika;
Billi, skond l-Artikolu 11(4)(ċ) tad-Direttiva 91/493/KEE, għandha titfassal lista ta’ stabbilimenti u/jew bastimenti tal-fabbrika approvati; billi dik il-lista tista’ titfassal fuq il-bażi ta’ komunikazzjoni mis-Sernap lill-Kummissjoni; billi għalhekk is-Sernap għandhom jassiguraw konformità mad-disposizzjonijiet stabbiliti b’dak l-iskop fl-Artikolu 11(4) tad-Direttiva 91/493/KEE;
Billi s-Sernap ipprovda assigurazzjonijiet uffiċjali li jirrigwardaw konformità mar-regoli stabbiliti fil-Kapitolu V ta’ l-Anness mad-Direttiva 91/493/KEE u li jirrigwardaw li jiġu sodisfatti ħtiġiet ekwivalenti li għandhom jiġu stabbiliti minn dik id-Direttiva għall-approvazzjoni ta’ stabbilimenti u bastimenti tal-fabbrika;
Billi l-miżuri previsti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Is-Sernap, dipartiment tal-Ministeru taċ-Ċili għall-Ekonomija, ix-Xogħolijiet Pubbliċi u r-Rikostruzzjoni, għandu jkun l-awtorità kompetenti fiċ-Ċili għall-verifika u ċ-ċertifikazzjoni tal-konformità tal-prodotti tas-sajd mal-ħtiġiet tad-Direttiva 91/493/KEE.
Artikolu 2
Prodotti tas-sajd li joriġinaw fiċ-Ċili, ħlief għal molluski bivalvi, ekinodermi, turnikati u gastropodi marini f’kull forma, għandhom jissodisfaw il-kondizzjonijiet li ġejjin:
1. kull kunsinna għandu jkollha magħha ċertifikat tas-saħħa oriġinali enumerat, ikkompletat kif suppost, iffirmat, bid-data u li jinkludi folja waħda skond il-mudell fl-Anness A m’hawnhekk;
2. għandhom jiġu minn stabbilimenti approvati jew bastimenti tal-fabbriki elenkati fl-Anness B ma’ hawnhekk;
3. ħlief fil-każ ta’ prodotti tas-sajd iffriżati bl-ingrossa u intiżi għall-fabbrikazzjoni ta’ ikel ippreservat, il-pakketti kollha għandu jkollhom il-kelma ‘Ċili’ u n-numru ta’ l-approvazzjoni ta’ l-istabbiliment ta’ l-oriġini jew tal-bastiment tal-fabbrika f’ittri li ma jitħassrux.
Artikolu 3
1. Iċ-Ċertifikati kif imsemmija fl-Artikolu 2(1) għandhom jiġu abbozzati f’almenu lingwa uffiċjali waħda ta’ l-Istat Membru meta jsiru l-kontrolli.
2. Iċ-Ċertifikati għandu jkollhom l-isem, il-kapaċità u l-firma tar-rappreżentant tas-Sernap u t-timbru uffiċjali ta’ dan ta’ l-aħħar f’kulur differenti minn dak ta’ firem oħrajn.
Artikolu 4
Din id-Deċiżjoni għandha tapplika mill-1 ta’ Lulju 1993.
Artikolu 5
Din id-Deċiżjoni hi indirizzata lill-Istati Membri.
Magħmula fi Brussel, it-30 ta’ Ġunju 1993.